Jeg købte en Lenovo U330 touch bærbar computer til min steddatter d. 9.9.2013. Efter ca. 9 måneder går det ene hængsel ved skærmen i stykker. Hun er ked af det da hun altid passer godt på den. Man kan se at der er 3 skruer som er trukket igennem ved at computeren er blevet lukket og åbnet, altså noget man gør af og til med en bærbar computer. Det virker simpelthen som om at modstanden i beslaget er for stor til den spinkle beslag (der for øvrigt kun er fastgjort i metal med én skrue og 2 der sidder i plastic).
Jeg tænker at det ikke er noget problem da jeg har en opfattelse af at både Elgiganten og Lenovo er seriøse firmaer der kan se at en computer ikke bør gå i stykker efter så kort tid ved helt normal brug. Lenovo yder 2 års garanti på produktet hvor det anføres at skader opstået ved normal brug af computeren er omfattet af garantien. Så afsted til Elgiganten, hvor medarbejderen der tager imod computeren siger at han tit oplever at reparation af computere bliver afvist med henvisning til at det er selvforskyldt. Det gør mig selvfølgelig lidt utryg, men han er heldigvis enig i at det er tydeligt at den computer jeg indleverer ikke har været tabt eller på anden måde skadet, ud over hængslet selvfølgelig, dette bliver også noteret på reparationssedlen. Efter et par dage får jeg en sms med besked om at de har "et pristilbud grundet fysisk skade på skærm" Pris 1081 kr. Jeg skal altså betale over 1000 kr. for at få repareret en computer til 6000 kr. som er gået i stykker ved at åbne og lukke skærmen.
Jeg skriver til Elgiganten at jeg ikke kan forstå at jeg selv skal betale for en skade der er omfattet af garantien og som er sket ved normal brug, derudover beder jeg om et bevis for at skaden er selvforskyldt (dette har man ifølge forbrugerklagenævnet ret til når produktet er omfattet af garanti). Jeg får først en mail hvor der står at værkstedet har undersøgt computeren og "konstateret at der ikke er tale om fabrikationsfejl. Så selvom du ikke har gjort det med vilje, er det sket ved fysisk overlast" . Jeg svarer at det jo er ret tydeligt at beslaget har lidt fysisk overlast når det er gået fra hinanden, men at problemet jo netop består i at computeren tydeligvis ikke kan holde til at blive brugt under normale omstændigheder og jeg beder igen om et bevis for at skaden er selvforskyldt.
Den næste mail jeg modtager indeholder et billede af skaden som "bevis" for at der er "tale om en fysiskoverlast og derfor er denne afvist som værende en reklamations sag". Så Elgiganten mener at et billede og en udtalelse fra et værksted er bevis for at min steddatter selv har ødelagt sin computer! Forhåbentlig skal politiet føre bedre beviser i en retssag, eller så kunne man nemt havne i spjældet med sådan en retsstilling.
Det er klart at værkstedet har en interesse i at sige det er selvforskyldt så har de et sted at sende regningen hen, men at elgiganten vælger at tro på værkstedet på sådan et tyndt grundlag, det forstår jeg simpelthen ikke. Det er i hvert fald ikke mig som kunde der bliver tilgodeset. Jeg får dog som en "service" (for at lukke munden på mig) tilbudt 400 kr. i rabat på reparationen. Dette lugter efter min mening lidt af at Elgiganten godt ved at det er urimeligt og så kan man give lidt rabat på reparationen for at kompensere.
Min steddatter er desværre nødt til at have computeren klar til skolestart så jeg må nok desværre bøje mig for Elgigantens "generøse" tilbud om selv at betale for reparation af en computer der ikke kan holde til at blive brugt almindeligt, og så frygte for hvornår beslaget går i stykker i den anden side. Øv, dårligt produkt og dårlig service, kan absolut ikke anbefale andre hverken at købe computere i Elgiganten eller at købe Lenovo computere.